પછીના દિવસોમાં આ જ સિલસિલો ચાલતો રહ્યો. અભય અને ગુલાબો જાણે એકબીજા વગર ચાલતું ન હોય તેટલાં નજીક આવી ગયાં હતાં. ગુલાબો સવારે વહેલી આવી જતી અને અભય ઓફીસ જાય ત્યારે જ પછી જતી. સાંજે અભય ઓફિસથી આવીને ફ્લેટની બારી ખોલે, તે જોઇને ગુલાબો તરત જ આવી જતી અને મોડી રાત્રે પાછી જતી. બંને જણ ખૂબ વાતો કરતાં. અભય ગુલાબોને છાપામાંથી સમાચાર અને ઘટનાઓ કહેતો, લેપટોપ પર જાતજાતના વિડીઓ બતાવતો અને ફિલ્મો પણ બતાવતો. બંને જણ જાણે સ્વર્ગમાં વિહરી રહ્યાં હતાં.